CELEX: 62017TN0262
Language: sk
Date: 2017-04-30 00:00:00
Title: Vec T-262/17: Žaloba podaná 30. apríla 2017 – Metrans/Komisia a INEA

24.7.2017   
            
            
               SK
            
            
               Úradný vestník Európskej únie
            
            
               C 239/47
            
         Žaloba podaná 30. apríla 2017 – Metrans/Komisia a INEA
   (Vec T-262/17)
   (2017/C 239/60)
   Jazyk konania: angličtina
   
      Účastníci konania
   
   
      Žalobkyňa: Metrans a.s. (Praha, Česká republika) (v zastúpení: A. Schwarz, advokát)
   
      Žalované: Európska komisia a Výkonná agentúra pre inovácie a siete (INEA)
   
      Návrhy
   
   Žalobkyňa navrhuje, aby Všeobecný súd:
   
               —
            
            
               s okamžitou platnosťou zrušil položku označenú kódom 2015-CZ-TM-0330-M s názvom Multimodálny kontajnerový terminál Paskov, fáza III, a položku označenú kódom 2015-CZ-TM-0406-W s názvom Intermodálny terminál Mělník, fázy 2 a 3, v prílohe vykonávacieho rozhodnutia Komisie z 5. augusta 2016, ktorým sa stanovuje zoznam návrhov vybratých na poskytovanie finančnej pomoci v oblasti Nástroja na prepájanie Európy (Connecting Europe Facility, CEF) – Odvetvie dopravy, na základe výziev na predkladanie návrhov z 5. novembra 2015 v rámci viacročného pracovného programu,
            
         
               —
            
            
               zrušil grantovú dohodu v rámci Nástroja na prepájanie Európy (Connecting Europe Facility, CEF) – Odvetvie dopravy, č. INEA/CEF/TRAN/M2015/1133813 uzavretú medzi Výkonnou agentúrou pre inovácie a siete (INEA) a spoločnosťou Advanced World Transport a.s. (AWT) (týkajúcu sa projektu 2015-CZ-TM-0330-M s názvom Multimodálny kontajnerový terminál Paskov), alebo subsidiárne, vyhlásil túto dohodu za neplatnú, alebo nariadil agentúre INEA ukončiť túto dohodu týkajúcu sa terminálu Paskov,
            
         
               —
            
            
               zrušil grantovú dohodu v rámci Nástroja na prepájanie Európy (Connecting Europe Facility, CEF) – Odvetvie dopravy, č. INEA/CEF/TRAN/M2015/1138714 uzavretú medzi agentúrou INEA a spoločnosťou České přístavy, a.s. (týkajúcu sa projektu 2015-CZ-TM-0406-W s názvom Intermodálny terminál Mělník, fázy 2 a 3), alebo subsidiárne, vyhlásil túto dohodu za neplatnú, alebo nariadil agentúre INEA ukončiť túto dohodu týkajúcu sa terminálu Mělník,
            
         
               —
            
            
               zaviazal agentúru INEA a Komisiu, aby spoločne a nerozdielne nahradili trovy konania, vzniknuté žalobkyni.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza tri žalobné dôvody.
   
               1.
            
            
               Prvý žalobný dôvod je založený na tvrdení, že napadnuté opatrenie porušuje základné zásady Zmlúv EÚ, ktoré sa týkajú ochrany voľného trhu a hospodárskej súťaže na vnútornom trhu.
               
                           —
                        
                        
                           Žalobkyňa najmä tvrdí, že vytvorenie a zabezpečenie fungovania vnútorného trhu sú základnými zásadami a povinnosťami, na ktorých je Únia založená (článok 26 ZFEÚ). Všetky opatrenia prijaté Úniou musia byť vždy v súlade s touto vymedzujúcou zásadou a všetky opatrenia, ktoré sú v rozpore s touto zásadou, musia byť vždy prijaté zodpovedajúcim a podporným spôsobom.
                        
                     
         
               2.
            
            
               Druhý žalobný dôvod je založený na tom, že napadnuté opatrenie porušuje článok 93 ZFEÚ a ďalšie články ZFEÚ (články 3, 26, 93, 107, 119, článok 170 ods. 2, článok 171 ods. 1, protokol 8 a jeho článok 1, protokol 27).
               
                           —
                        
                        
                           Žalobkyňa najmä tvrdí, že napadnuté opatrenie predstavuje podporu, ktorá nezodpovedá potrebe koordinácie dopravy.
                        
                     
         
               3.
            
            
               Tretí žalobný dôvod je založený na tom, že napadnuté opatrenie porušuje nariadenie (EÚ) č. 1316/2013 a nariadenie (EÚ) č. 1315/2013 a súvisiace právne predpisy.
               
                           —
                        
                        
                           Žalobkyňa okrem iného tvrdí, že poskytnutie grantov nespĺňalo všetky nevyhnutné podmienky (aj keby bolo v súlade s inými právnymi predpismi Únie) a preto granty nemali byť poskytnuté.